বকুল আহমেদ: জানালার গ্রিলে ফাঁক ৬ ইঞ্চি। এ ফাক গলে সাড়ে ৩ বছর বয়সী শিশু তানহা ইসলাম জেনিফার লাশ নিচে ফেলা সহজ ছিলো না। তাই খুন করার পর  জেনিফার মাথার দুপাশে কেটে ও পাঁজরের হাড় ভেঙে ফেলে দেয়া হয়।  তবে সানশেডে আটকে যায় লাশ। প্রাথমিক অনুসন্ধানের পর এ কথা বলেছেন খিলগাঁও থানার সেকেন্ড অফিসার এসআই আসলাম হোসেন। তিনি অবশ্য বলেছেন, জেনিফাকে খুন করে সানশেডে লাশ ফেলা নিয়ে অসংলগ্ন কথা বলছেন মা হালিমা ইয়াসমিন। একবার বলছেন, তাকে শ্বাসরোধ করে মেরেছে রাজীব। আরেকবার বলেছেন, আমি লাশ দেখিনি। কখনও বা বলেছেন, সারাদিন লাশ নিয়ে বসে ছিলাম, রাতে রাজীব এসে লাশ জানালা দিয়ে ফেলে দেয়। পুলিশের সুরতহাল রিপোর্টে বলা হয়েছে, লাশের মাথার দুপাশে বঁটি দিয়ে কাটা হয়েছে।  পাঁজরের হাড় ভেঙে ছোট করা হয়। গ্রিলে মাথার চুল ও রক্ত জমাট বাঁধা ছিল। গলিত লাশ উদ্ধার করা হয়। সেটি চেনার কোন উপায় ছিল না। সন্তান খুনের অভিযোগে দায়ের করা মামলায় হালিমাকে ৫ দিনের রিমান্ডে নেয় পুলিশ। বুধবার মধ্যরাতে পলাতক রাজীবের ভাই সজীবকে জিজ্ঞাসাবাদের জন্য থানায় নিয়েছে। রাজীবকে খুঁজছে পুলিশ। ওদিকে ময়নাতদন্ত শেষে গতকাল সন্ধ্যায় জেনিফার লাশ মিরপুর-১০ নম্বর এলাকার কবরস্থানে দাফন করা হয়। ২৭শে জুলাই দুপুরে জেনিফাকে সঙ্গে নিয়ে মিরপুরের স্বামীর বাড়ি থেকে পালিয়ে আসে হালিমা। সাড়ে সাত ভরি সোনার গহনা, এক লাখ টাকা ও জমির  দলিল নিয়ে ওঠে পরকীয়া প্রেমিক রেজাউল করিম ওরফে রাজীবের উত্তর গোড়ানের ভাড়া বাসায়। পরদিন রাতেই জেনিফাকে খুন করা হয়। বলা হচ্ছে- সারাদিন লাশ রাখার পর ২৯শে জুলাই রাতে জানালা দিয়ে ফেলে পালিয়ে যায় রাজীব। ৪ঠা আগস্ট দুপুরে জেনিফার গলিত লাশ উদ্ধার করে মর্গে পাঠায় পুলিশ। ওইদিন শেষে রাতে নিহতের পিতা ফারুক গাজী বাদী হয়ে খিলগাঁও থানায় স্ত্রী হালিমা ও রাজীবকে আসামি করে হত্যা মামলা দায়ের করেন। জেনিফার পিতা ফারুক গাজী বলেন, আমার মেয়ে কী দোষ করেছিল? তাকে কেন খুন করা হলো? হালিমা-রাজীবের বিয়েতে তো আমার মেয়ে বাধা দেয়নি। মেয়েকে আমার  কাছে রেখে গেলে তো হারাতে হতো না। তিনি বলেন, আমার মেয়েকে যে-ই খুন করুক, তাদের ফাঁসি চাই। তাদের দৃষ্টান্তমূলক শাস্তি দেখে যেন আর কোন মায়ের কাছে সন্তান অনিরাপদ না থাকে।